PATVIRTINTA

Kalvarijos savivaldybės tarybos

2022 m. liepos 28 d. sprendimu Nr. T-126 (1.5E)

**VAIKŲ PRIĖMIMO Į KALVARIJOS VAIKŲ LOPŠELĮ-DARŽELĮ „ŽILVITIS“ TVARKOS APRAŠAS**

**I SKYRIUS**

**BENDROSIOS NUOSTATOS**

1. Vaikų priėmimo į Kalvarijos vaikų lopšelį-darželį „Žilvitis“ tvarkos aprašas (toliau – Aprašas) reglamentuoja vaikų priėmimą ugdytis pagal ikimokyklinio ir priešmokyklinio ugdymo(si) programas, nustato grupių komplektavimo kriterijus, priėmimo ir grupių komplektavimo vykdymo atsakomybę ir priežiūrą.

2. Aprašo tikslas – optimizuoti ir palaikyti priėmimo į ikimokyklinio ir/ar priešmokyklinio ugdymo grupes organizavimo tvarką, siekti tenkinti gyventojų poreikį ugdyti vaikus pagal ikimokyklinio ir/ar priešmokyklinio ugdymo programas.

3. Apraše vartojamos sąvokos atitinka Lietuvos Respublikos švietimo įstatyme ir kituose teisės aktuose vartojamas sąvokas.

**II SKYRIUS**

**VAIKŲ PRIĖMIMAS Į ĮSTAIGĄ**

4. Į įstaigą priimami 2-6 metų vaikai ugdytis pagal ikimokyklinio ir priešmokyklinio ugdymo(si) programas.

5. Vaikai į įstaigą priimami jų tėvų (globėjų) prašymu.

6. Prašymai registruojami Tėvų (globėjų) prašymų dėl vaikų priėmimo į ikimokyklines ir priešmokyklines grupes registracijos žurnale.

7. Vaikai į ugdymo įstaigą priimami:

7.1. laikantis eilės pagal prašymo registravimo datą;

7.2. atsižvelgiant į galimybę pasinaudoti pirmenybės teise (Aprašo 8 p.).

8. Priimant vaikus, pirmenybė teikiama:

8.1. vaikams, kuriems Kalvarijos savivaldybės administracijos direktoriaus įsakymu yra skirtas privalomas ikimokyklinis ugdymas;

8.2. lopšelio-darželio „Žilvitis“ darbuotojų, dirbančių pagal neterminuotą darbo sutartį, vaikams;

8.3. įvaikintiems ir globojamiems vaikams;

8.4. vaikams, turintiems negalią;

8.5. vaikams, kurių vienam iš tėvų nustatytas 0-55 proc. darbingumo lygis.

9. Vaikai, gyvenantys kitos savivaldybės teritorijoje (pagal deklaruotą gyvenamąją vietą), priimami, jei įstaigoje yra laisvų vietų.

10. Vaikai, turintys specialiųjų ugdymosi poreikių, ugdomi bendrosios paskirties grupėse.

11. Vaiko tėvai (globėjai) iki kalendorinių metų liepos 15 d. pakartotinai žodžiu arba raštu (telefonu, el. paštu) patvirtina pageidavimą lankyti įstaigą nuo kalendorinių metų rugsėjo 1 d.

12. Tėvai (globėjai), iki kalendorinių metų liepos 15 d. pakartotinai žodžiu arba raštu nepatvirtinę pageidavimo lankyti įstaigą nuo kalendorinių metų rugsėjo 1 d., praranda vietą eilėje pagal prašymo registravimo datą, ir jų vaikas į įstaigą priimamas tik esant laisvai vietai.

13. Informaciją apie vaikų priėmimą į ikimokyklinio ar priešmokyklinio ugdymo grupę tėvams (globėjams) raštu arba žodžiu (el. paštu, telefonu) pateikia įstaigos direktorius arba jo įgaliotas asmuo.

14. Priimant vaiką, turi būti pateikti šie dokumentai:

14.1. tėvų (globėjų) prašymas;

14.2. vaiko gimimo liudijimo kopija;

14.3. pažyma apie šeimos sudėtį;

14.4. nustatytos formos vaiko sveikatos pažymėjimas, kuris yra patalpintas e. sveikata portale.

15. Vaiko priėmimas į įstaigą įforminamas direktoriaus įsakymu ir dvišale sutartimi konkrečios ugdymo programos laikotarpiui.

16. Ugdymo sutartys registruojamos Mokymo sutarčių registre.

17. Sudarius sutartį, vaikui formuojama asmens byla.

18. Įstaigoje atsiradus laisvų vietų, eilės tvarka informuojami vaikų, užrašytų į eilę, tėvai (globėjai). Į laisvas vietas vaikai priimami visus metus.

19. Tėvų prašymai galioja iki vaiko lankymo pradžios arba iki prašymas bus atsiimtas.

20. Tėvams pageidaujant pakeisti vaiko priėmimo datą, pateikiamas naujas prašymas. Kiekvienas naujas prašymas priimti vaiką panaikina ankstesnįjį.

21. Prašymą dėl vaiko išbraukimo iš grupės sąrašo tėvai (globėjai) įstaigos vadovui pateikia ne vėliau kaip paskutinę vaiko lankytiną dieną. Vaikas išbraukiamas iš lankančiųjų sąrašo įstaigos vadovo įsakymu.

22. Jei vaikas vieną mėnesį dėl nepateisinamų priežasčių nelanko įstaigoje vykdomos ugdymo programos, tėvai yra raštu įspėjami dėl vaiko išbraukimo iš įstaigą lankančiųjų sąrašo.

23. Per 7 dienas tėvams nenurodžius pateisinamos priežasties ir vaikui nepradėjus lankyti įstaigos, jis yra išbraukiamas iš lankančiųjų sąrašo, jo vieta neišsaugoma.

**III SKYRIUS**

**GRUPIŲ KOMPLEKTAVIMAS**

24. Ikimokyklinio ir priešmokyklinio ugdymo grupės formuojamos, užtikrinant vaiko dienos ir ugdymo režimo fiziologinius ir amžiaus ypatumus. Vietų skaičius grupėse nustatomas pagal Lietuvos higienos normą HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, patvirtintą Lietuvos Respublikos sveikatos apsaugos ministro.

25. Ikimokyklinio ir priešmokyklinio ugdymo grupių skaičių įstaigoje kasmet nustato Kalvarijos savivaldybės taryba.

26. Grupės naujiems mokslo metams pradedamos komplektuoti kasmet nuo liepos 1 d. ir sukomplektuojamos iki rugpjūčio 15 d.

27. Grupės komplektuojamos iš tais pačiais kalendoriniais metais gimusių vaikų. Tėvams (globėjams) pageidaujant, jaunesni broliai, seserys gali būti ugdomi toje pačioje grupėje.

28. Nesuformavus ikimokyklinio ir priešmokyklinio amžiaus vaikų grupių iš tais pačiais kalendoriniais metais gimusių vaikų, formuojamos mišraus amžiaus vaikų grupės.

29. Informacija apie laisvas vietas grupėse viešai skelbiama įstaigos interneto svetainėje.

**IV SKYRIUS**

**ATSAKOMYBĖ IR PRIEŽIŪRA**

30. Už vaikų priėmimą į įstaigą, grupių komplektavimą atsako įstaigos direktorius.

31. Vaikų ir jų tėvų (globėjų) asmens duomenys tvarkomi, vadovaujantis Bendruoju duomenų apsaugos reglamentu, Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

32. Vaikų priėmimo, grupių komplektavimo priežiūrą įstaigoje vykdo Kalvarijos savivaldybės administracijos Švietimo, kultūros ir sporto skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_